Oznámenie Komisie - Európa výsledkov – uplatňovanie práva spoločenstva /* KOM/2007/0502 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 5.9.2007 KOM(2007) 502 v konečnom znení OZNÁMENIE KOMISIE EURÓPA VÝSLEDKOV – UPLATŇOVANIE PRÁVA SPOLOČENSTVA OZNÁMENIE KOMISIE EURÓPA VÝSLEDKOV – UPLATŇOVANIE PRÁVA SPOLOČENSTVA [1] I. ÚVOD Európska únia je založená na práve, mnohé zo svojich politík realizuje prostredníctvom právnych predpisov a opiera sa o rešpektovanie právneho štátu. Úspech pri dosahovaní jej početných cieľov, ktoré sú stanové v zmluvách a právnych predpisoch, závisí od účinného uplatňovania práva Spoločenstva v jednotlivých členských štátoch. Právne predpisy neslúžia svojmu účelu v plnej miere, ak sa riadne neuplatňujú a nepresadzujú. Súbor právnych predpisov je rozsiahly – viac než 9 000 legislatívnych opatrení a z nich takmer 2 000 smerníc, z ktorých každá vyžaduje 40 až viac ako 300 opatrení na transpozíciu do vnútroštátnych a regionálnych právnych predpisov. EÚ zahŕňa 27 vnútroštátnych administratív a viac než 70 autonómnych regiónov. Viac ako 500 miliónov Európanov má možnosť oboznámiť sa so svojimi právami vyplývajúcimi z týchto právnych predpisov. Očakávania občanov týkajúce sa výhod, ktoré prináša existencia EÚ, by mali byť splnené. Preto je pri dosahovaní cieľa lepšej právnej úpravy nevyhnutné prisúdiť uplatňovaniu práva vysokú prioritu, zisťovať možné príčiny vzniku problémov v oblasti implementácie a presadzovania, ako aj posudzovať možnosti zlepšenia súčasného prístupu k riešeniu problémov týkajúcich sa uplatňovania a presadzovania. Udržiavať krok s touto meniacou sa realitou a zároveň plniť očakávania občanov a reagovať na požiadavky lepšej právnej úpravy, to všetko predstavuje výzvu. Nenaplnenie tejto výzvy oslabí základy Európskej únie. Ak sa právne predpisy nebudú riadne uplatňovať, dosiahnutie európskych politických cieľov môže byť ohrozené a slobody garantované zmluvami sa budú môcť uplatňovať len čiastočne. Ak sa právny proces strategicky neriadi, prioritným porušeniam sa nemusí dostať náležitej pozornosti a riešenie sťažností občanov sa môže začať predlžovať. Je nevyhnutné tieto riziká minimalizovať. Európske inštitúcie a členské štáty by mali naďalej posilňovať svoju činnosť v oblasti zabezpečenia správneho uplatňovania a implementácie práva Spoločenstva a riadneho spracovania žiadostí o informácie a sťažností občanov. To bude zahŕňať väčšiu spoluprácu pri predchádzaní vzniku problémov, efektívnejšie riešenie vzniknutých problémov a rýchlejšie riešenie zistených porušení právnych predpisov pri súčasnom zvýšení transparentnosti a zlepšení výmeny informácií. Bude to znamenať aj dôkladnejšie zahrnutie aspektov implementácie a presadzovania v rámci politického cyklu, t. j. od návrhu právnych predpisov cez proces ich prijímania až po hodnotenie výsledkov. Objasnenie výziev v oblasti implementácie je nevyhnutné pre skvalitnenie právnych predpisov a dosiahnutie cieľov lepšej právnej úpravy, medzi ktoré patrí zjednodušenie a zníženie administratívnej záťaže, a to všetko v záujme občanov a podnikov. Toto oznámenie navrhuje spôsoby zlepšenia uplatňovania práva Spoločenstva. Vychádza z oznámenia o Lepšom monitorovaní uplatňovania práva Spoločenstva z roku 2002 a pridržiava sa hlavných smerov stanovených v Strategickom hodnotení programu Lepšia právna regulácia v Európskej únii z roku 2006[2]. Venuje sa takisto riešeniu hlavných politických otázok vznesených v uznesení Parlamentu v máji 2006.[3] II. UPLATňOVANIE PRÁVA SPOLOčENSTVA V čORAZ ROZMANITEJšEJ EURÓPSKEJ ÚNII Uplatňovanie a presadzovanie práva Spoločenstva zahŕňa množstvo aktérov – európske inštitúcie, členské štáty vrátane miestnych a regionálnych orgánov a súdov. Rozsah a druh zaznamenaných problémov sa líši v závislosti od predmetu a povahy vytvorených práv. Hlavnú zodpovednosť za správne a včasné uplatňovanie zmlúv o EÚ a právnych predpisov majú členské štáty[4]. Sú zodpovedné za priame uplatňovanie práva Spoločenstva, za uplatňovanie svojich právnych predpisov implementujúcich právo Spoločenstva a za mnohé administratívne rozhodnutia prijaté na základe týchto právnych predpisov. Významnú úlohu pri zabezpečovaní rešpektovania práva majú aj vnútroštátne súdy, ktoré okrem iného v prípade potreby postúpia vec Súdnemu dvoru, aby prijal predbežné rozhodnutie. Komisia plní rôzne úlohy. Po prvé je Komisia na základe práva iniciatívy zodpovedná za navrhovanie nových právnych aktov, ako aj ich zmien a doplnení. Má osobitnú zodpovednosť za uplatňovanie lepšej právnej úpravy, a to prostredníctvom navrhovania nových právnych predpisov, ktoré zohľadňujú implementáciu a presadzovanie a úpravu existujúcich právnych predpisov s cieľom uľahčiť lepšie uplatňovanie. Parlament a Rada zohrávajú dôležitú úlohu pri prijímaní konečného opatrenia. Po druhé Komisia úzko spolupracuje s členskými štátmi na základe partnerstva a zabezpečuje uplatňovanie práva prostredníctvom kontaktov, rôznorodých sektorových sietí a pravidelných stretnutí národných expertov. Týmto spôsobom zabezpečuje účinné uplatňovanie práva, technickú aktualizáciu a podnety pre ďalší rozvoj práva. Po tretie má Komisia ako ochrankyňa zmlúv právomoc a zodpovednosť, pokiaľ ide o zabezpečovanie rešpektovania práva Spoločenstva[5], na základe overovania dodržiavania pravidiel zmluvy a právnych predpisov Spoločenstva členskými štátmi. Kontroluje implementáciu právnych predpisov EÚ členskými štátmi prostredníctvom kontaktov, korešpondencie a stretnutí s nimi. Komisia môže začať konanie vo veci porušenia a požiadať členské štáty, aby napravili chýbajúcu či nesprávnu transpozíciu alebo nesprávne uplatňovanie práva. Komisia môže prípad predložiť Súdnemu dvoru[6], s cieľom získať potvrdenie o porušení práva Spoločenstva členským štátom.[7] Môže sa obrátiť na Súdny dvor znova, s cieľom uplatnenia finančných sankcií dokiaľ sa prvý rozsudok Súdneho dvora nebude rešpektovať[8]. Komisia každoročne predkladá Rade a Parlamentu správy o uplatňovaní a presadzovaní práva. Na žiadosť Parlamentu a ombudsmana poskytuje informácie. V súvislosti s uplatňovaním práva nevyhnutne vzniká množstvo rôznych otázok a problémov. Ku koncu roka 2006 Komisia spracovala viac ako 3 200 spisov vrátane sťažností a prípadov vychádzajúcich z jej vlastnej iniciatívy[9] a veľké množstvo otázok a žiadostí o vysvetlenie či poradenstvo v právnych záležitostiach[10]. Existuje mnoho dôvodov, prečo tieto problémy vznikajú. Členské štáty možno nevenujú dostatočnú pozornosť správnej interpretácii a uplatňovaniu práva alebo majú meškanie v procese implementácie a oznamovaní vnútroštátnych transpozičných opatrení. Členské štáty sa môžu stretávať s problémami interpretácie a výberu procedurálnych možností. Môžu transponovať smernicu alebo interpretovať nariadenie spôsobom, ktorý nie je v súlade s daným opatrením Spoločenstva. Tieto rozdiely a ťažkosti s interpretáciou sa môžu opakovať na regionálnej a miestnej úrovni. V niektorých prípadoch môžu byť právne ustanovenia vágne alebo ťažko implementovateľné. Veľký objem korešpondencie alebo porušenia určitých právnych predpisov v niekoľkých členských štátoch môžu odzrkadľovať ďalekosiahly obsah alebo rozsah nástroja či eminentný záujem zúčastnenej strany, môžu však aj poukazovať na ustanovenia, pri ktorých musia členské štáty vynakladať osobitné úsilie, aby ich implementovali, uplatňovali, či im porozumeli. Pomerne malý počet vzniknutých problémov si vyžaduje rozhodnutie Súdneho dvora. Okolo 70 % sťažností možno uzavrieť pred zaslaním formálneho oznámenia, okolo 85 % je uzavretých pred odôvodneným stanoviskom a približne 93 % je uzatvorených pred rozhodnutím Súdneho dvora. Tieto údaje potvrdzujú vysokú mieru dohodnutého súladu, posilňovania chápania a podpory práva a zvyšujú potenciál pre budúce riadne uplatňovanie práva a plnenie zámerov zákonodarcu EÚ. Proces však môže byť zdĺhavý. Uzavretie sťažnosti pred zaslaním formálneho oznámenia trvá v priemere 19 mesiacov; 38 mesiacov, ak je prípad uzavretý v období medzi formálnym oznámením a odôvodneným stanoviskom a 50 mesiacov, ak je prípad uzavretý po odôvodnenom stanovisku a pred jeho postúpením na Súdny dvor, čo pre všetky prípady predstavuje priemer 26 mesiacov[11]. Oneskorené alebo chybné uplatňovanie práva Spoločenstva oslabuje samotný systém, znižuje možnosti dosahovania jeho cieľov a pripravuje občanov a podniky o ich výhody. Vo všeobecnosti inštitúcie EÚ, a najmä Komisia a členské štáty, majú spoločný záujem, aby takéto dôsledky obmedzili na minimum. Možnosti zlepšenia súčasného systému sú načrtnuté v nasledujúcom texte. III. OBLASTI NA ZLEPšENIE Priestor na zlepšenie vidí Komisia v týchto štyroch hlavných oblastiach: 1. prevencia : zvýšená pozornosť počas politického cyklu, pokiaľ ide o implementáciu; 2. účinná a efektívna reakcia : kvalitnejšia výmena informácií a riešenie problémov; 3. zlepšenie pracovných postupov : prioritizácia a urýchlenie priebehu konaní vo veci porušenia; 4. posilňovanie dialógu a transparentnosti : medzi európskymi inštitúciami a skvalitňovanie informácií pre verejnosť. Prevencia Zvýšená pozornosť počas politického cyklu, pokiaľ ide o implementáciu Pri nových právnych predpisoch by malo byť vyvinuté maximálne úsilie na zabezpečenie ich zrozumiteľnosti, jednoduchosti, vykonateľnosti a vymáhateľnosti. Zvýšená pozornosť by sa mala venovať aspektom implementácie, riadenia a vymáhania v rámci legislatívneho postupu, najmä vo fáze posúdenia vplyvu a v rámci politického cyklu. Pri posudzovaní vplyvu by sa mali skúmať možnosti implementácie a ich aspekty, ako aj výber právnych nástrojov s cieľom čo najviac posilniť účinnosť opatrenia. V prípade potreby a v čo najväčšej miere by sa pri vykonávacích opatreniach mali využívať nariadenia[12]. Návrhy Komisie predkladané Rade a Parlamentu zvyčajne sprevádzajú podnety vychádzajúce z rizika s cieľom uľahčiť včasnú implementáciu. Rozsah príprav na implementáciu nových právnych predpisov závisí od povahy a dotknutých povinností, od kontextu a predošlých skúseností. V prípade, že nové opatrenie je technického charakteru a patrí do už riadne vytvoreného rámca, návrhy na implementáciu možno obmedziť. V ostatných prípadoch by však Komisia mohla navrhnúť napríklad vypracovanie usmernení, organizovanie stretnutí skupiny odborníkov na tému transpozícia, administratívnu spoluprácu atď., aby pripravila dobré uplatňovanie práva. Komisia bude systematicky požadovať určenie kontaktného miesta a poskytovať podrobné informácie o sieti (sieťach) vytvorených za účelom výmeny informácií po prijatí každého nového opatrenia. Komisia zároveň uvedie, ako má neskôr v úmysle dozerať na správne uplatňovanie práva (napr. plánovaná realizácia posudkov súladu, správ či štúdií, kontrol). Komisia bude naďalej zahŕňať ustanovenia o posudzovaní do nových právnych predpisov stanovujúcich spoločný rámec na posudzovanie toho, či zákony majú žiadaný účinok a či sú opatrenia na presadzovanie práva dostatočné. Ako súčasť prebiehajúceho posudzovania Komisia takisto posúdi už platné právne predpisy, najmä v súvislosti so zistenými ťažkosťami pri implementácii, aby zistila, kde je potrebné vynaložiť ďalšie úsilie alebo zaviesť ďalšie zmeny. Naďalej bude monitorovať dodržiavanie zásad stanovených v zmluve a dodržiavanie nariadení v prípadoch, kedy sa pravidlá Spoločenstva uplatňujú priamo, najmä v prípadoch, v ktorých neboli vytvorené osobitné prostriedky aplikácie práva a v ktorých je v stávke dodržiavanie pravidiel a príslušnej judikatúry Súdneho dvora. Činnosti zamerané na zistenie problému budú vychádzať z rozpoznania rizika a budú to činnosti od monitorovania trhu až po dialóg so zainteresovanými stranami a vnútroštátnymi regulačnými orgánmi a následnú kontrolu predbežných rozhodnutí Európskeho súdneho dvora V rámci všetkých týchto činností sa lepšou výmenou informácií medzi EÚ a vnútroštátnymi orgánmi o tom, ako sa implementujú právne predpisy EÚ, napomôže predchádzaniu a riešeniu problémov. Korelačné tabuľky Korelačné tabuľky, ktoré poskytujú prehľad o tom, ako sa smernice Spoločenstva uplatňujú v právnych predpisoch členských štátov, predstavujú významný zdroj informácií. Tieto tabuľky sú súčasťou existujúceho legislatívneho procesu v mnohých členských štátoch. Sú zdrojom cenných informácií s minimálnymi nákladmi a bez dodatočnej záťaže. Prispievajú k transparentnosti a dostupnosti, ako aj lepšiemu porozumeniu a uplatňovaniu práva, vrátane interpretácie súdmi. Komisia bude systematicky pokračovať v začlenení záväzku predkladania korelačnej tabuľky do každého nového návrhu smernice. V priebehu legislatívneho procesu bude na tom trvať. Po každom prijatí smernice zašle členským štátom vzorovú korelačnú tabuľku so žiadosťou o jej vyplnenie a vrátenie Komisii spolu s transpozičnými opatreniami. Komisia sa takisto bude snažiť získať všeobecný záväzok Rady a členských štátov, že predložené korelačné tabuľky budú úplné. 1.3 Odborná príprava v oblasti práva Spoločenstva Správne uplatňovanie práva Spoločenstva závisí od prijímania správnych rozhodnutí zo strany vnútroštátnych orgánov. Komisia bude od členských štátov žiadať, aby potvrdili dostupnosť počiatočného a celoživotného vzdelávania v oblasti práva Spoločenstva pre sudcov a pracovníkov štátnej služby s cieľom určiť možnosti doplňujúcej odbornej prípravy zo strany EÚ[13]. Bude naďalej podporovať lepšiu dostupnosť databáz rozhodnutí vnútroštátnych súdov týkajúcich sa práva Spoločenstva. Uverejní vysvetľujúci materiál o judikatúre Súdneho dvora v oblasti žiadostí o odškodnenie za porušenie práv podľa práva Spoločenstva. VÝMENA INFORMÁCIÍ A RIEšENIE PROBLÉMOV Súčasná situácia Veľk á časť žiadostí o informácie a sťažností občanov a podnikov v súvislosti s právom Spoločenstva by sa mala efektívne vybaviť formou prvotnej výmeny informácií alebo kooperatívnym riešením problému. Na odpovede pre občanov Komisia v súčasnosti využíva rôzne mechanizmy. Žiadosti o všeobecné informácie sa spracúvajú prostredníctvom služby Europe Direct, Navigačnej služby pre občanov (Citizen's Signpost), Európskych obchodných centier atď. Členské štáty spoločne riešia cezhraničné problémy v oblasti jednotného trhu prostredníctvom mechanizmu SOLVIT[14] . Existujú však aj také žiadosti o informácie a sťažnosti týkajúce sa uplatňovania práva Spoločenstva, ktoré nemožno vyriešiť pomocou týchto mechanizmov. Ak sa vyskytnú takéto žiadosti o informácie a sťažnosti adresované Komisii, bude vysvetlenia k právu poskytovať príslušný útvar, ktorý v prípade potreby požiada členské štáty o potvrdenie faktov a predloženie ich stanoviska. Pozornosť zameraná na potrebu rýchlych a konštruktívnych riešení nie je dostatočná. Hoci bol dosiahnutý pokrok, najmä zovšeobecnením tzv. package meetings, stretnutí, na ktorých Komisia spolu s príslušným členským štátom hodnotí všetky aktuálne spisy týkajúce sa daného odvetvia, o niektorých otázkach Komisia a príslušný členský štát diskutujú dlhšie. Značné množstvo prípadov sa vyrieši až po začatí konania vo veci porušenia. Zlepšenie pracovných postupov Podľa názoru Komisie je možné súčasné pracovné postupy zlepšiť s cieľom riešiť otázky rýchlejšie a urýchliť realizáciu a priebeh existujúcich konaní.[15] Tak ako teraz sa všetky žiadosti o informácie a sťažnosti týkajúce sa správneho uplatňovania práva Spoločenstva, ktoré Komisia dostane, naďalej budú evidovať a potvrdzovať a Komisia bude poskytovať vysvetlenia k právu Spoločenstva. Ak si otázka vyžaduje objasnenie vecného alebo právneho stanoviska v členskom štáte, postúpi sa príslušnému členskému štátu. Pokiaľ si závažnosť situácie vyžaduje okamžité prijatie opatrení a pokiaľ Komisia zastáva názor, že kontakt s členským štátom by mohol prispieť k efektívnemu riešeniu, poskytne sa členskému štátu krátka lehota, aby podal potrebné vysvetlenia, informácie a riešenia priamo dotknutým občanom alebo podnikom a informoval o tom Komisiu. Pokiaľ daná vec predstavuje porušenie práva Spoločenstva, členské štáty by mali zjednať alebo navrhnúť nápravu v rámci stanovených lehôt. Ak nie je navrhnuté riešenie, Komisia bude situáciu ďalej sledovať a uskutoční v súlade s existujúcim postupom ďalšie opatrenia vrátane začatia konania vo veci porušenia. Takto by členské štáty dostali možnosť vyriešiť vzniknuté problémy v tomto dohodnutom rámci, cez miesto, ktoré je najbližšie k občanovi v rámci ich vnútroštátneho právneho a inštitucionálneho kontextu, v súlade s požiadavkami práva Spoločenstva. Na základe potrebného záväzku by existovala väčšia možnosť, aby žiadosti o informácie a sťažnosti boli vybavené rýchlo. Vytvoria sa mechanizmy postúpenia medzi Komisiou a členskými štátmi. Hlavný kontaktný bod v členskom štáte by musel spracovávať prichádzajúce žiadosti o informácie a odchádzajúce odpovede. Tento kontaktný bod by podnecoval konštruktívnu odpoveď, poskytovanie informácií, riešenie problémov alebo aspoň vysvetlenie stanoviska zo strany príslušného orgánu členského štátu. Výsledky prípadov by sa zaznamenávali s cieľom umožniť podávanie správ o činnosti a prípadnej následnej kontrole, vrátane evidencie a začatia konania vo veci porušenia. Toto podávanie správ by umožnilo určenie rozsahu, povahy a závažnosti problémov, ktoré zostávajú nevyriešené, ako aj stanovenie potreby dodatočných mechanizmov riešenia určitých problémov či špecifickejších sektorových iniciatív[16]. Všetky tieto opatrenia by mali prispieť k zníženiu počtu konaní vo veci porušenia a zlepšiť účinnosť ich priebehu. Komisia navrhuje testovanie v niektorých členských štátoch počas roka 2008, ktoré by po vyhodnotení prvého roku fungovania mohlo byť rozšírené na všetky členské štáty. Pri testovaní týchto opatrení sa Komisia bude usilovať vyhnúť sa repetitívnym konzultáciám s členskými štátmi a bude naďalej v plnej miere uplatňovať svoje právo nezávisle sledovať vývoj nevyriešených otázok. Cieľom zmeny pracovnej metódy je poskytovať občanom a podnikom rýchlejšie odpovede a riešenie problémov, vrátane nápravy porušení. Všetky členské štáty musia vyvinúť maximálne úsilie na hľadanie riešenia sťažností v súlade s právom Spoločenstva, ako aj na dodržanie krátkych termínov pre spracovanie všetkých vzniknutých otázok. Bude si to vyžadovať silnú politickú podporu a vyčlenenie dostatočných zdrojov zo strany Komisie a členských štátov. Tieto návrhy, ktoré by si vyžadovali úpravu oznámenia o preskúmaní sťažností z roku 2002[17], budú vypracované na základe diskusie s členskými štátmi v rámci pokračujúceho medziinštitucionálneho dialógu. Komisia takisto pracuje na doplňujúcich činnostiach na zlepšenie vybavovania žiadostí o informácie. Pracuje na zlepšení prístupu k existujúcim nástrojom poskytovania informácií občanom prostredníctvom vytvorenia „miesta prvého kontaktu“ (single front office), ktoré bude fungovať on-line. Komisia bude zároveň skúmať možnosť zapojenia svojich zastupiteľstiev do procesu riešenia problémov. Je potrebné uviesť, že subjekty podávajúce sťažnosť by v niektorých prípadoch mohli efektívnejšie posilniť svoje práva priamo na vnútroštátnej úrovni. Iba vnútroštátny súd môže zaviesť nápravné opatrenia, ako je vydanie predbežných opatrení, zrušenie vnútroštátnych rozhodnutí, priznanie odškodnenia atď. SNAHA O ZEFEKTÍVNENIE PRIEBEHU KONANÍ VO VECI PORUšENIA KONANIE vo veci porušenia plní významnú úlohu pri zabezpečovaní správneho uplatňovania práva Spoločenstva. Potreba začatia konania vo veci porušenia by sa mala znížiť následkom opísaných opatrení na riešenie problémov a preventívnych opatrení. To zasa povedie k efektívnejšiemu priebehu a vyriešeniu prípadov porušenia práva. Správne uplatňovanie práva možno vylepšiť aj prostredníctvom stanovenia priorít pri preskúmavaní prípadov.[18] Preskúmavať sa budú všetky sťažnosti a porušenia. Prioritizácia znamená, že niektoré prípady bude Komisia riešiť skôr a intenzívnejšie ako iné. Prioritou by mali byť tie porušenia, ktoré predstavujú najväčšie riziká, rozsiahly vplyv na občanov a podniky a najviac pretrvávajúce porušenia potvrdené Súdnym dvorom. Medzi tieto kategórie patrí: - neoznámenie vnútroštátnych opatrení na transpozíciu smerníc alebo zanedbanie iných oznamovacích povinností; - porušenie práva Spoločenstva, vrátane prípadov nedodržania právnych predpisov, ktoré so sebou prináša otázku zásady alebo má obzvlášť ďalekosiahly negatívny vplyv na občanov, ktoré sa týka uplatňovania zásad zmluvy a hlavných prvkov rámcových nariadení a smerníc; - rešpektovanie rozsudkov Súdneho dvora potvrdzujúcich existenciu porušenia (článok 228 Zmluvy o ES). Tieto kategórie sú zahrnuté v komplexnejšom súbore priorít, ktoré boli stanovené v roku 2002[19]. Rozsah prvej a tretej kategórie je jasný. Definíciu príslušných zásad a posúdenie rozsahu vplyvu konkrétnych problémov v rámci druhej kategórie môže zabezpečiť jedine príslušný sektor v závislosti na disponibilite zdrojov, ako sa napríklad plánuje v pripravovanom oznámení z oblasti životného prostredia. Komisia bude od roku 2008 opisovať a vysvetľovať svoje opatrenia v súvislosti s týmito prioritami vo svojich výročných správach. Na monitorovanie pokroku v týchto prípadoch by sa mali využívať špeciálne štandardy: - pri prípadoch týkajúcich sa neoznámenia transpozičných opatrení by cieľom malo byť, aby od zaslania formálneho oznámenia po vyriešenie prípadu alebo postúpenie na Súdny dvor neuplynulo viac než 12 mesiacov; - v závislosti od konkrétnych okolností vo výnimočných prípadoch by rovnaké obdobie pre konanie na zabezpečenie rešpektovania predchádzajúceho rozsudku Súdneho dvora malo byť v priemere 12 až 24 mesiacov. Je náročné stanoviť rozumné všeobecné štandardy pre ostatné prioritné prípady, pretože ich obsah aj kontext sa značne líšia. Tieto prípady sa budú osobitne preskúmavať, aby sa zabezpečil rýchly pokrok. Komisia potvrdzuje svoj záväzok pracovať intenzívnejšie podľa priority prípadu. Zavedie častejšie rozhodovanie vo väčšine procedurálnych krokov, aby sa dosiahol rýchlejší pokrok. Posilňovanie dialógu a transparentnosti Medziinštitucionálny dialóg Všetky inštitúcie EÚ majú záujem na uplatňovaní práva Spoločenstva. Hodnotenie uplatňovania právnych predpisov je dôležitým vstupom pre cyklus tvorby politiky. Diskusia medzi inštitúciami o vplyve práva Spoločenstva, jeho implementácii, riadení a presadzovaní, ako aj analýza hlavných príčin problémov môžu obohatiť hodnotenie a tvorbu politiky. Komisia zameria svoju výročnú správu na strategické otázky, hodnotenie súčasného stavu práva v rôznych sektoroch, priority a plánovanie budúcej práce, vrátane preskúmania oblastí práva na základe ich častého porušovania. To napomôže strategickému medziinštitucionálnemu dialógu o miere dosahovania cieľov práva Spoločenstva, vzniknutých problémoch a uplatnení možných riešení. Tento druh hĺbkovej analýzy by mohol slúžiť pre diskusie v Parlamente a Rade. V prílohe k oznámeniu sú navrhnuté niektoré oblasti práva alebo osobitné opatrenia ako témy medziinštitucionálneho dialógu o ich uplatňovaní. 4.2Väčšia transparentnosť Transparentnosť a lepšia komunikácia majú pre vzťahy s európskymi inštitúciami a so širokou verejnosťou kľúčový význam. Občania, podniky, občianska spoločnosť, vnútroštátne a regionálne administratívy, Európsky parlament a národné parlamenty majú spoločný záujem na uplatňovaní práva. Komisia už veľa informácií uverejňuje vo svojej výročnej správe. Poskytuje súhrnné informácie pre subjekty podávajúce sťažnosti o všetkých hlavných krokoch, ktoré sa v súvislosti s ich žiadosťami podnikli, pomáha Výboru pre petície, na požiadanie informuje ostatné výbory v Parlamente a odpovedá na otázky a žiadosti o informácie od ombudsmana. Komisia bude naďalej zvyšovať transparentnosť a poskytovať prístup k všeobecným informáciám o fungovaní nového prístupu k spracovaniu korešpondencie, žiadostí o informácie a sťažností. Zabezpečí, aby boli súhrnné informácie uverejňované v každej fáze konania vo veci porušenia už od chvíle zaslania formálneho oznámenia. Na tento účel sa upraví existujúca databáza. V súlade s pravidlami o prístupe k dokumentom a potrebou zabezpečiť efektivitu konaní vo veci porušenia bude Komisia v čase preskúmavania príslušných prípadov naďalej zachovávať dôvernosť obsahu a termínov kontaktov s členskými štátmi. Komisia takisto uverejní viac informácií o blížiacich sa termínoch pre implementácie, ako aj o výsledkoch členských štátov v oblasti implementácie a predkladania korelačných tabuliek. Bude iniciovať opatrenia na poskytnutie otvoreného prístupu k svojej elektronickej databáze obsahujúcej transpozičné oznámenia a korelačné tabuľky až do dokončenia mechanizmov pre prístup k národným databázam. Komisia bude pokračovať v tvorbe portálu o práve EÚ na internetovej stránke Europa. IV. ZÁVER Včasné a správne uplatňovanie práva Spoločenstva je nevyhnutné na udržanie pevných základov Európske únie a zabezpečenie dosiahnutia plánovaného vplyvu európskych politík, ktorý bude prínosom pre občanov. Európske inštitúcie a členské štáty majú spoločný záujem na udržaní týchto pevných základov a potrebe prijatia ešte silnejšieho záväzku prideliť vysokú prioritu správnemu uplatňovaniu práva. Toto oznámenie opisuje opatrenia, ktoré Komisia prijme na zlepšenie uplatňovania práva Spoločenstva, ako aj príspevok členských štátov, Parlamentu a Rady požadovaný v tejto súvislosti. Príloha Oblasti práva Spoločenstva navrhované na posúdenie [1] Právo vychádzajúce zo Zmluvy o založení Európskeho spoločenstva a Zmluvy o Euratome, ako aj ďalšie medzinárodné nástroje. Vytvorený bol významný súbor právnych predpisov, najmä prostredníctvom rámcových rozhodnutí podľa článku 34 ods. 2 písm. b) v rámci hlavy VI Zmluvy o EÚ. Členské štáty majú záväznú povinnosť transponovať tieto právne predpisy do vnútroštátneho práva, hoci na presadzovanie práva nemožno využiť konanie o porušení. Vzhľadom na očakávaný ďalší rozvoj právneho rámca táto oblasť práva EÚ nie je v tomto oznámení zahrnutá. [2] KOM(2002) 725 a KOM(2006) 689. [3] EP č.: 2005/2150(INI) (v konečnom znení A6-9999/2006) [4] Článok 10 Zmluvy o ES. [5] Článok 211 Zmluvy o ES. [6] Po prvom kroku, ktorým je zaslanie úradného oznámenia, je druhým krokom prijatie odôvodneného stanoviska (článok 226 Zmluvy o ES). V niektorých oblastiach, ako je poľnohospodárska politika a iné programy financovania, v ktorých existujú priamo uplatniteľné ustanovenia, sa môže auditom a postupom vyrovnania účtov znížiť počet konaní vo veci porušenia. [7] Rozsudok z 10. apríla 2003, Komisia/Nemecko (C-20/01 a C-28/01, Zb. s. I-3609) (porovnaj body 29 – 30) a vec C-471/98 Komisia/Belgicko, Zb. 2002, s. I-9861, ods. 39). [8] Článok 228 Zmluvy o ES a dokument SEK(2005) 1658: Oznámenie o uplatňovaní článku 228 Zmluvy o ES. [9] Takmer 1 000 prípadov z vlastnej iniciatívy (30 %), takmer 1 700 prípadov na základe sťažností (51 %) a skoro 600 prípadov neoznámenia opatrení (19 %). [10] Nedávne rozšírenia EÚ a množstvo právnych predpisov Spoločenstva, ktoré boli nedávno prijaté, predstavujú potenciál na vznik čoraz väčšieho množstva otázok. [11] Najnovšia spracovaná štatistika za rok 2005, ktorá v značnej miere zodpovedá štatistike z predchádzajúcich rokov. [12] Smernice prenášajú do vnútroštátnych právnych predpisov členské štáty, aby ich začlenili do vnútroštátneho právneho kontextu. Nariadenia sú priamo uplatniteľné vo všetkých členských štátoch. Uprednostnenie nariadenia pred smernicou – v prípade, že je to právne možné a politicky prijateľné – znamená zjednodušenie, pretože umožňuje okamžité uplatňovanie a zainteresované strany sa naň môžu pred súdom priamo odvolať. [13] Nad rámec existujúcich opatrení v oblasti trestného, občianskeho, obchodného práva a práva v oblasti hospodárskej súťaže a životného prostredia. [14] http://ec.europa.eu/solvit/site/index-en.html [15] Bez toho, aby boli dotknuté existujúce systémy rýchleho varovania, mechanizmus SOLVIT alebo oblasti priameho uplatnenia práva, v ktorých existujú osobitné ustanovenia o rozdelení právomocí medzi Komisiou a členskými štátmi, pokiaľ ide o uplatňovanie práva, ako sú finančné výdavky v poľnohospodárstve a hlavné fondy Spoločenstva. [16] Napr. sieť vnútroštátnych orgánov činných v trestnom konaní EÚ podľa nariadenia 2006/2004. [17] KOM(2002) 141. [18] Rozsudok z 10. apríla 2003, Komisia v. Nemecko (C-20/01 a C-28/01, Zb. s. I-3609) (porovnaj body 29-30) Spoločenstvo a vec C-471/98 Komisia v. Belgicko [2002] ECR I-9861, ods. 39). [19] Takisto oznámenie z roku 2002, oddiel 3.1 a oznámenie Komisie o uplatňovaní článku 228 Zmluvy o ES [SEK(2005) 1658], bod 16.4 uvádzajúci určité prvky zisťovania vplyvu porušení vo všeobecnosti alebo z hľadiska špecifických záujmov v súvislosti s koeficientom závažnosti.